APROBACIÓN REGULAMENTO ORGÁNICO MUNICIPAL
ADMINISTRACIÓN LOCAL — Municipal — Poio (Ordenanzas e Regulamentos, 30/11/2020)

Elevado á categoría de definitivo o acordo plenario núm.4789 adoptado en sesión ordinaria correspondente ao mes de setembro de 2020, aprobando inicialmente o texto do Regulamento Orgánico Municipal do concello de Poio, publicado anuncio no BOP nº 196 de 9 de outubro de 2020 e unha vez transcorrido o prazo de trinta días hábiles sen que se teñan presentado alegación ou reclamación ningunha, procédese á publicación íntegra do seu texto, dando cumprimento ao disposto no artigo 70.2º da Lei 7/1985, de 2 de abril, de Bases do Réxime Local. Un exemplar da mesma estará a disposición pública ata a súa modificación ou derogación expresa, na portal de internet do concello no seguinte enderezo https://www.concellopoio. gal/, espazo Transparencia, Normativa en vigor, unha vez teña transcorrido o prazo marcado no artigo 65.2º da indicada Lei, de conformidade co indicado no artigo 7 da Lei 19/2013, de 9 de decembro, de acceso á información pública e bo goberno. O tempo transcorrido dende a aprobación do vixente Regulamento Orgánico Municipal e a evolución experimentada pola normativa aplicable, xustifican a necesidade da revisión do seu contido sendo por tanto éste o primeiro dos obxectivos fixados. E a tal fin responde unha regulación máis flexible, segundo dos obxectivos perseguidos que permita acomodar as sesións plenarias e o seu funcionamento ás esixencias que impoñen as demandas derivadas dun entorno que esixe cada vez máis axilidade na capacidade de resposta por parte das entidades locais. Desta forma se introducen cambios que respectando a periodicidade marcada legalmente, permitan en cada mandato, reflectir o sentir do pluralismo político e participación nos asuntos públicos presentes con cada nova corporación así como os tendentes á gañar máis operatividade con ocasión das datas marcadas polo calendario anualmente. Esa mesma premisa de adecuación ás características de cada corporación dentro dun marco de seguridade xurídica preside a regulación do grupo mixto de contido mínimo que deberá ser complementado cos acordos que podan ser adoptados caso por caso ou ao inicio do mandato. Desenvolver as previsións establecidas na normativa aplicable para dar cabida ás intervencións e participación da veciñanza na gobernanza local é outro dos grandes obxectivos marcados. Profundízase de xeito significativo na regulación dos debates plenarios e adopción de acordos para fixar un marco predecible e claro que garanta a plena participación dos diferentes grupos municipais e unha maior eficacia nas dinámicas e tempos aplicados, mellorando ao mesmo tempo a comprensión e seguemento por parte da cidadanía das sesións. Con este último obxectivo e de forma complementaria, contémplanse medidas dirixidas á retransmisión e gravación das sesións plenarias reforzando o nivel de transparencia e control pola veciñanza da toma de decisións. Coa vontade de mellorar o rendemento da participación dos grupos municipais nos asuntos públicos e da eficacia da institución municipal, posibilitando na medida do posible a unidade de acción dentro do respecto ao pluralismo político, institucionalízase a figura da Xunta de Portavoces como órgano de consenso e de consulta. Na redacción do proxecto de Regulamento partiuse do obxectivo marcado no III Plan de Igualdade de Oportunidades entre Homes e Mulleres, Área Estratéxica sensibilización e participación en igualdade de oportunidades, Promoción de linguaxe non sexista na actividade e documentos oficiais. O presente regulamento regula a organización e funcionamento dos órganos necesarios e complementarios do concello de Poio, así como o réxime básico da organización administrativa da que se dota para o cumprimento dos seus fins. Regula así mesmo o Estatuto do/a concelleiro/a, no tocante aos seus dereitos e ás súas obrigas institucionais e corporativas, tanto dende a perspectiva individual como colectiva, e as canles de participación da veciñanza na adopción de acordos e por tanto na aprobación das políticas públicas que lle afectan de xeito directo. Son de aplicación preferente ao presente Regulamento as leis básicas do Estado en materia de réxime local e as disposicións con rango de lei ditadas pola Comunidade Autónoma de Galicia. De forma supletoria, en todo o non disposto na citada normativa e no presente regulamento, será de aplicación a lexislación non básica do Estado que resulte de aplicación.1.—As Concelleiras /os, por razón do seu cargo, teñen o deber institucional e o dereito de asistir e participar con voz e voto en termos de igualdade nas sesións de todos os órganos colexiados do Concello de Poio de que formen parte. Nos casos en que por causa xustificada non poidan concorrer ás sesións dos órganos colexiados de que formen parte, deberán comunicar a súa ausencia á persoa que ostente a presidencia ou a secretaría do órgano de que se trate, ou no seu defecto á Secretaría Xeral do Concello, con anterioridade á celebración da sesión.2.—Poderán asistir tamén, sen dereito a voto, ás sesións dos órganos colexiados que teñan carácter público ou ás que sexan invitados, exercendo, no seu caso, o dereito a voz nos termos que se establezan pola presidencia de cada órgano. As Concelleiras/os teñen dereito a cantas honras, prerrogativas e distincións lles recoñeza a lexislación estatal e autonómica, así como ás atencións protocolarias pertinentes nos actos do Concello de Poio.1.—As Concelleiras/os deberán observar en todo momento o réxime de incompatibilidades establecidas na lexislación electoral.2.—En ningún caso poderán utilizar a súa condición ou distincións no exercicio de actividades de carácter profesional, mercantil ou análogas, nin os medios públicos postos ao seu servizo polo Concello para o exercicio das súas funcións corporativas.1.—Todas/os Concelleiras/os teñen o dereito persoal e indelegable de obter da/do Presidenta/e, previa solicitude, cantos antecedentes, datos ou informacións obren en poder dos servizos da Corporación e resulten precisos para o desenvolvemento das súas funcións. Terán dereito igualmente á obtención de copias dos expedientes ou documentos solicitados, previa exacción das taxas que no seu caso correspondan, e sempre e cando non entorpezan o funcionamento normal dos servizos nin se soliciten de forma indiscriminada. En todo caso, e sen prexuízo do establecido na normativa protectora dos datos de carácter persoal, as/os Concelleiras/os teñen a obriga de gardar absoluta reserva sobre as informacións e circunstancias de que teñan constancia como consecuencia dos seus cargos, especialmente daqueles asuntos que se atopen pendentes de resolución, e velarán pola custodia da documentación que se lles entregue, evitando a súa reprodución.2.—As peticións de información presentaranse no Rexistro Xeral do concello por escrito dirixido á Alcaldía, do que se lle dará traslado ao Presidente/a e a Secretaría Xeral, que as transmitirá ao servizo ou centro xestor no que obre a información interesada, supervisando a súa obtención. A información será facilitada persoalmente ao solicitante, no prazo dos cinco días naturais seguintes á súa petición. De non resultar posible proporcionar a información ou as copias da documentación solicitada, deberá darse resposta de forma expresa dentro do prazo indicado anteriormente, expoñendo as causas ou motivos que dean lugar á imposibilidade. No caso de que non se obteña contestación expresa da/o Alcaldesa/e, entenderase autorizada a obtención da información por silencio administrativo. A autorización expresa, tácita ou presunta non exime do pagamento das taxas que no seu caso correspondan pola expedición de copias.3.—Os servizos da Corporación facilitarán directamente información aos seus membros nos seguintes casos: a) Cando exerzan funciones delegadas e a información se refira a asuntos propios da súa responsabilidade. b) Cando se trate de asuntos incluídos na orde do día das sesións dos órganos colexiados dos que sexan membros. c) A información contida nos libros de actas e de Resolucións e no seu soporte informático. d) A información que sexa de libre acceso da cidadanía 4.—O acceso á información realizarase preferentemente de xeito electrónico.1.—A/o Alcaldesa/e e as Concelleiras/os teñen dereito a percibir as retribucións e indemnizacións por asistencias na contía que se determine por acordo plenario, consonte ós límites legalmente establecidos.2.—O número de dedicacións exclusivas que se autoricen, xa sexan totais ou parciais, non poderá superar nas sinaladas na lexislación básica sobre Réxime Local.3.—As retribucións ou indemnizacións das/os Concelleiras/os non adscritos non poderán superar as que lle corresponderían de permanecer integrado no grupo político da súa candidatura.1.—Corresponde á persoa titular da Secretaría Xeral a levanza, custodia e publicidade dos distintos Libros de Rexistro de Intereses dos membros da Corporación previstos na normativa vixente, así como velar polo cumprimento dos requisitos formais e materiais das declaracións formuladas polas/os Concelleiras/os no modelo aprobado polo Pleno da Corporación. Correspóndelle así mesmo levar e custodiar o Libro-rexistro Especial de Bens Patrimoniais, garantindo a confidencialidade dos datos incorporados ao mesmo nos termos en que legal ou regulamentariamente se estableza, sempre e cando non sexa legalmente atribuída a calquera outro órgano ou Administración. Os libros-rexistro estarán debidamente foliados, cosidos e indexados, e incluiranse en soporte informático para o tratamento mecanizado da información.2.—As declaracións de bens patrimoniais e actividades debidamente actualizadas publicaranse no portal de transparencia do Concello de Poio, así como polos medios que se establezan na normativa aplicable, con estrita observancia da normativa de protección de datos de carácter persoal.1.—As/os Concelleiras/os estarán integrados en Grupos Políticos Municipais, que se constituirán como órganos colexiados necesarios na estrutura orgánica da Corporación, e que aglutinan ás/ós Concelleiras/os do mesmo partido político ou coalición pola que foran elixidos. Ningún/ha Concelleiro/a poderá formar parte de máis dun grupo político, nin formar parte de grupos políticos alleos ao do partido ou coalición pola que fosen elixidos.2.—As/os Concelleiras/os que non se integren no grupo político que constitúa o partido ou formación electoral pola que fosen elixidos, ou deixen de formar parte do mesmo xa sexa por exclusión ou abandono, terán a consideración de Concelleiras/os non adscritos. No caso de candidaturas presentadas como coalición electoral, cando algún dos partidos políticos que a integren decida abandonala, poderán formar grupo político se son máis de dous membros; en caso contrario, integraranse no Grupo Mixto.3.—Integraranse no Grupo Mixto todas/os as/os Concelleiras/os que pertenzan a partidos políticos ou coalicións que non obtiveran un mínimo de dúas/dous Concelleiras/os.1.—Os Grupos Políticos Municipais constituiranse mediante escrito dirixido á Presidencia, subscrito pola totalidade dos seus integrantes, que se presentará na Secretaría Xeral dentro dos cinco días hábiles seguintes á constitución da Corporación. Do escrito de constitución darase conta ao Pleno.2.—No escrito de constitución establecerase a denominación do grupo político, e a indicación das/os Concelleiras/os que o integran, entre os que se designará ao seu Voceiro/a e ao Voceiro/a ou Voceiros/as adxuntos/as, que substituirán ó/á titular en caso de ausencia.3.—A denominación do Grupo Político non poderá conter palabras ou expresións inxuriosas ou que atenten contra o decoro, nin utilizar ou simular a denominación oficial de partidos políticos, coalicións ou grupos políticos alleos aos da adscrición das/os Concelleiras/os que os compoñan.4.—As/os Concelleiras/os integrantes dun grupo poderán cambiar a denominación do mesmo e a designación da/o voceira/o titular ou suplente en calquera momento, mediante escrito subscrito coas mesmas formalidades.5.—As/os Concelleiras/os que adquiran a súa condición con posterioridade á sesión constitutiva, incorporaranse a un grupo municipal, mediante escrito dirixido á Presidencia que se presentará no prazo dos cinco días hábiles seguintes ao da toma de posesión do cargo. O Grupo Mixto constituirase de forma automática e estará integrado polas/os Concelleiras/os membros de partidos políticos, coalicións, federacións ou agrupacións de electores que non obtiveran un mínimo de dúas/dous Concelleiras/os.1.—Os Grupos actuarán representados polo seu Voceiro/a, que subscribirá os documentos emitidos por estes e recibirá as comunicacións oficiais que se dirixan ao Grupo que representa.2.—Corresponde ao Voceiro/a a emisión da postura política do seu Grupo nas sesións plenarias, salvo no caso do Grupo Mixto, no que se distribuirá o tempo de intervención a partes iguais entre as/os Concelleiras/os que o compoñan, salvo acordo unánime en contrario dos seus membros.3.—Os integrantes do grupo mixto designarán ao seu Voceiro/a de entre os seus membros mediante escrito dirixido á Presidencia e presentado na Secretaría Xeral, podendo establecer no mesmo un sistema de quendas rotatorias. No caso de que non se designe Voceiro/a por non existir acordo entre as distintas forzas políticas integrantes do Grupo Mixto, o posto rotará trimestralmente entre os seus membros, que comezará pola/o Concelleiro/o cuxo partido político, coalición ou agrupación de electores obtivese o maior número de votos.1.—Os Grupos políticos constituídos disporán dos medios físicos e materiais adecuados, na sede do Concello, na medida da dispoñibilidade funcional de espazos, para o exercicio da súa labor que se marquen polo Pleno ao inicio de cada mandato corporativo.2.—Os grupos políticos constituídos disporán de persoal eventual ou de confianza, nomeado e cesado pola Presidencia a solicitude dos Voceiros/as de cada grupo segundo se acorde con motivo do inicio do mandato corporativo. A súa categoría profesional e retribucións, que serán equivalentes, e o seu número, serán determinados por acordo plenario a partir do contido e estrutura marcada na relación de postos de traballo. En todo caso, o número do persoal eventual non excederá dos límites establecidos na lexislación básica de réxime local, incluíndo o asignado aos grupos políticos e o integrante do Gabinete de Presidencia.1.—As sesións plenarias serán de tres tipos: ordinarias, extraordinarias, e extraordinarias de carácter urxente.2.—As sesións celebraranse no Salón de Plenos do edificio da sede do Concello de Poio. En supostos de caso fortuíto ou de forza maior, e oída a Xunta de Voceiros/as, as sesións poderán celebrarse en calquera outra dependencia de titularidade do Concello de Poio, establecida na convocatoria ou por resolución presidencial. Esta circunstancia, farase constar na acta da sesión. Por causa de excepcional interese, debidamente xustificada, e á convocatoria da Presidencia, poderanse celebrar sesións extraordinarias do Pleno da Corporación fóra da súa sede habitual.3.—As sesións, tanto ordinarias como extraordinarias, respectarán o principio de unidade de acto e procurarase pola Presidencia que terminen o mesmo día do seu comezo Se terminase sen que se houbesen debatido e resolto a totalidade dos asuntos incluídos na orde do día, poderá convocarse de novo para tratar os asuntos que restasen.4.—As sesións plenarias son públicas. Non obstante, poderán ser secretos o debate e votación daqueles asuntos que poidan afectar ao dereito fundamental dos cidadáns a que se refire o Artigo 18.1 da Constitución Española, cando así se acorde por maioría absoluta. O público asistente ás sesións non poderá intervir nestas, nin tampouco poderán permitirse manifestacións de agrado ou desagrado, podendo a/o Presidenta/e proceder á expulsión do asistente ou asistentes que por calquera causa impidan o normal desenvolvemento da sesión. Os asistentes que impidan o normal desenvolvemento das sesións plenarias, provocando a súa suspensión e/ou celebración a porta pechada, poderán ser sancionados coa prohibición de acceso ás sesións que se celebren nos tres meses inmediatamente seguintes, sen prexuízo das responsabilidades en que puideran ter incorrido.5.—O Concello de Poio implantará os mecanismos técnicos que resulten necesarios para a retransmisión pública e en directo por medios audiovisuais dos plenos da Corporación, empregando medios de difusión gratuítos para a cidadanía, coa excepción indicada no parágrafo anterior. Así mesmo, na medida dos avances da técnica e do marco normativo aplicable, e dende a perspectiva da racionalización do gasto público, procurarase a posta en funcionamento dun sistema de asistencia virtual e voto telemático das/os Concelleiras/os, utilizando as tecnoloxías da información e da comunicación, nos casos de maternidade, paternidade ou enfermidade grave.1.—Son sesións ordinarias as celebradas coa periodicidade mensual previamente establecida, o derradeiro martes de cada mes ás dezanove trinta horas. O día e hora da súa celebración poderán ser modificados en cada mandato por acordo do Pleno Extraordinario de organización, que deberá convocar a/o Presidenta/e dentro dos 30 días seguintes ao da sesión constitutiva da Corporación, ou por acordo plenario en calquera momento pola concorrencia de causas excepcionais oída a Xunta de Voceiros/as, respectando a periodicidade mínima establecida dunha vez ao mes.2.—A Presidencia, oída a Xunta de Voceiros/as, poderá dispor a celebración noutras datas dos plenos ordinarios dos meses de agosto e decembro, como consecuencia dos períodos de vacacións, sempre e cando non se menoscabe a xestión dos asuntos municipais, así como pospoñer ou adiantar a realización do resto das sesións ordinarias, cando o día fixado sexa inhábil ou se atope dentro dun período de vacacións.1.—Son sesións extraordinarias as convocadas como tal de orde da/o Presidenta/e fóra do réxime ordinario de sesións, por propia iniciativa ou a solicitude dun/ha Concelleiro/a, formulada por escrito e asinada persoalmente pola cuarta parte do número legal de membros da Corporación, na que se exprese a motivación do asunto ou asuntos a tratar, sen que ningún/ha Concelleiro/a poida solicitar máis de tres anualmente.2.—A solicitude de sesión extraordinaria por parte de membros da corporación deberá efectuarse por escrito no que se razoen o asunto ou asuntos que a motiven e se formule a proposta de acordo ou toma de posición ao Pleno, asinado persoalmente por todos os que a subscriben sen prexuízo da ulterior ratificación da firma perante o/a Secretario/a Xeral.3.—O réxime da convocatoria das sesións extraordinarias por propia iniciativa da Presidencia ou a solicitude das/os Concelleiras/os será o establecido na normativa que resulte de aplicación.1.—Son sesións extraordinarias de carácter urxente as convocadas de orde da/o Presidenta/e cando a urxencia do asunto ou asuntos a tratar non permita a convocatoria da sesión extraordinaria coa antelación mínima de dous días hábiles. Nas sesións extraordinarias e urxentes, non será necesario que os asuntos sexan ditaminados polas Comisións informativas.2.—A convocatoria das sesións extraordinarias e urxentes deberá incluír como primeiro punto da Orde do día o pronunciamento do Pleno sobre a urxencia da sesión. No caso de que esta non resulte apreciada polo Pleno, levantarase acto seguido a sesión.1.—As sesións plenarias serán convocadas pola/o Presidenta/e. A convocatoria das sesións extraordinarias deberá ser motivada.2.—A convocatoria conterá a orde do día, comprensiva dos asuntos a tratar, que se relacionarán co detalle suficiente. Nas sesións ordinarias, incluirase como primeiro punto da Orde do día a aprobación das actas das sesións anteriores, cuxos borradores se incluirán na convocatoria.3.—A convocatoria, a orde do día e os borradores de actas serán notificados coa antelación legal de forma persoal ós Concelleiros e Concelleiras polo/a Secretario/a Xeral.4.—Entre a convocatoria e a celebración da sesión non poderán transcorrer menos de dous días hábiles, salvo no caso das sesións extraordinarias e urxentes.5.—A documentación íntegra dos asuntos incluídos na orde do día estará a disposición das/os Concelleiras/os na Secretaría Xeral, ou nas dependencias que se habiliten a tal efecto baixo a responsabilidade do Secretario/a Xeral, dende o mesmo día da convocatoria. A consulta da documentación deberá facerse persoalmente polas/os Concelleiras/os. En ningún caso a documentación orixinal poderá ser retirada pola persoa que a consulta do lugar onde se atope posta de manifesto, sen prexuízo do seu dereito a obter copias dos mesmos nos termos establecidos neste regulamento, que en ningún caso poderá realizarse de forma indiscriminada de forma que entorpeza o normal funcionamento dos servizos. O Concello de Poio implantará os medios técnicos e electrónicos para que a documentación íntegra dos asuntos incluídos na orde do día sexan postas a disposición das/os Deputadas/os por medios electrónicos.1.—A orde do día das sesións será fixada pola/o Presidenta/e asistida/o polo/a Secretario/a. Para a conformación da orde do día das sesións ordinarias, solicitarase a asistencia da Xunta de Voceiros/as que será convocada para tal efecto coa debida antelación de tres días hábiles ao marcado para a definitiva fixación da orde do día e convocatoria efectiva da sesión plenaria. Non se incluirá na orde do día ningún asunto que non fose ditaminado previamente pola respectiva Comisión Informativa.2.—Sen prexuízo do anterior, a/o Presidenta/e poderá incluír na orde do día das sesións ordinarias asuntos que non fosen ditaminados previamente pola correspondente Comisión Informativa. Neste suposto, para a validez dos acordos adoptados nestes asuntos será preceptiva a previa ratificación polo Pleno da súa inclusión na orde do día.3.—Nos plenos ordinarios a parte dedicada ao control dos órganos de Goberno da Corporación presentará substantividade propia e diferenciadora da parte resolutoria, garantíndose de forma efectiva no seu funcionamento a participación de todos os grupos municpais na formulación de rogos, preguntas e mocións.1.—Os cidadáns e as asociacións en que se integren poderán solicitar da Alcaldía autorización para expoñer oralmente asuntos non incluídos na orde do día do seu interese ante o Pleno da Corporación inmediatamente antes da apertura de cada sesión ordinaria que se celebre. As exposicións non darán lugar a debate nin a toma de posición dos Grupos. Só se admitirán dúas intervencións en cada pleno, cunha duración máxima de 5 minutos cada unha.2.- A participación de cidadáns, colectivos ou asociacións nos que se integren poderán solicitar igualmente da Presidencia autorización para expoñer oralmente o seu parecer ante o Pleno da Corporación nos asuntos incluídos na orde do día na súa condición de interesados/as ou de xeito motivado afectados/as polo acordo que poda ser adoptado. Neste caso a intervención levarase a cabo antes do inicio do debate por un tempo máximo de cinco minutos.3.—A solicitude cursarase por escrito presentado no rexistro xeral do Concello dirixido á Alcaldía, cunha antelación mínima dun día á data de celebración de cada pleno ordinario, no que se incluirá unha exposición do asunto e a indicación dos datos identificativos da persoa que se dirixirá ao Pleno, así como a data da sesión ordinaria a que queiran concorrer. No caso no que o/a cidadán, colectivo ou asociación non goce da condición de persoa interesada nos termos da lexislación sobre procedemento administrativo común, deberá motivar de xeito xustificado na súa solicitude, os termos nos que o asunto poda afectarlle 4.—As solicitudes serán autorizadas por orde estrito de entrada no Rexistro. Poderanse inadmitir, de forma motivada, aquelas que incumpran os requisitos formais, aquelas cuxo contido atente contra a institución ou calquera dos cargos ou empregados públicos da mesma ou de terceiros, aquelas que traten sobre asuntos de réxime interno do Concello, ou aquelas que teñan por obxecto asuntos de índole individual.5.—Durante a exposición ó poñente poderalle ser retirado o uso da palabra pola Presidencia cando profira palabras ou verta conceptos ofensivos co decoro da Corporación ou dos seus membros, das Institucións Públicas ou de calquera outra persoa ou entidade.1.—Os membros da corporación tomarán asento no Salón de Plenos unidos ao seu grupo. A orde de colocación determinarase polo Pleno ao inicio de cada mandato a proposta da Presidencia, oídos os/as Voceiros/as. En calquera caso, a colocación dos mesmos, tenderá a facilitar a emisión e o reconto dos votos.2.—Unha vez establecida a distribución dos asentos de cada grupo, só se modificará no suposto da incorporación dalgún Concelleiro/a ao grupo de Concelleiros/as non adscritos por deixar de pertencer ao grupo político da súa procedencia, oída a Xunta de Voceiros/as.1.—Para a válida constitución do Pleno requirirase a asistencia dun terzo do número legal de membros da Corporación. Este quórum deberá manterse durante toda a sesión. En todo caso, requírese a asistencia da/o Presidenta/e e do/a Secretario/a da Corporación ou daqueles que legalmente os substitúan.2.—Se en primeira convocatoria non existise o quórum necesario, a sesión entenderase convocada automaticamente á mesma hora dous días despois. De non acadar o quórum necesario na segunda convocatoria, a Alcaldía deixará sen efecto a convocatoria, pospoñendo o estudo dos asuntos incluídos na orde do día para a primeira sesión que se celebre con posterioridade, sexa ordinaria ou extraordinaria. Comprobada a existencia do quórum necesario polo/a Secretario/a Xeral, iniciaranse as sesións, preguntando a Presidencia se algún membro da corporación ten que formular algunha observación á acta da sesión anterior. Se non houbese observacións, considerarase aprobada. Se has houbese, debatiranse e decidiranse as rectificacións que procedan. En ningún caso poderá modificarse o fondo dos acordos adoptados, sen prexuízo da eventual rectificación de erros materiais ou de feito ostensibles, manifestos e indiscutibles.1.—Os asuntos debateranse e votaranse na orde en que figuren na orde do día. O Alcalde/sa poderá alterar a orde dos asuntos a tratar e resolver que varios asuntos se debatan de forma conxunta cando garden relación entre si, se ben a votación de cada asunto se fará por separado.2.—O Alcalde/sa poderá decidir retirar un asunto cando a súa aprobación esixa maioría especial e non puidese obterse no momento previsto inicialmente na orde do día.3.—Nas sesións ordinarias, concluído o exame dos asuntos a tratar na orde do día e antes de pasar á quenda de rogos e preguntas, a/o Presidenta/e preguntará aos/as Voceiros/as de cada Grupo e ás/ós Concelleiras/os non adscritas/os se desexan someter á consideración do Pleno por razóns de urxencia algún asunto non comprendido na orde do día da convocatoria e que non teña cabida no punto de rogos e preguntas. Se así fose, o Voceiro/a do grupo propoñente ou o Concelleiro/a non adscrito/a xustificará a urxencia da moción por tempo máximo de dous minutos, e o Pleno votará sobre a procedencia do seu debate. Se o resultado fose positivo, procederase ao seu debate e votación. Cando os asuntos declarados urxentes requiran informe preceptivo da Secretaría ou da Intervención, e estes non puidesen emitirse no acto, deberán solicitar da Presidencia que se aprace o seu estudo, quedando sobre a mesa ata a próxima sesión. Cando dita petición non fose atendida, o/a Secretario/a farao constar expresamente na acta. En ningún caso se poderá propor por esta vía unha moción de censura, que se tramitará polo procedemento establecido na normativa aplicable.4.—Calquera Concelleiro/a poderá pedir, durante o debate, a retirada dalgún expediente incluído na orde do día a efectos de que se incorporen ao mesmo documentos e informes, e tamén solicitar que o expediente quede sobre a mesa, aprazándose a discusión para a seguinte sesión. En ambos casos, a petición será votada tras terminar o debate e antes de proceder á votación sobre o fondo do asunto. Se por maioría simple o Pleno votase a favor da petición non haberá lugar a votar a proposta de acordo.1.—A toma en consideración de cada asunto da orde do día que fose ditaminado pola correspondente Comisión Informativa comezará coa lectura polo Secretario/a Xeral ou pola Presidencia do punto da orde do día que corresponda. Os Grupos Políticos e Concelleiros/as non adscritos poderán solicitar a lectura íntegra polo Secretario/a Xeral daquelas partes do expediente ou do ditame da Comisión Informativa que se considere conveniente para a súa mellor comprensión. A consideración dos asuntos que por razóns de urxencia foran incluídos na orde do día pero non ditaminados pola Comisión Informativa correspondente, comezará coa ratificación da súa inclusión na orde do día. Se o resultado da votación fose favorable, seguirase o trámite previsto para os asuntos ordinarios.2.—Se ninguén pide a palabra, tras a lectura o asunto someterase a votación.3.—Se se promove debate, as intervencións serán ordenadas pola/o Presidenta/e consonte ás seguintes regras: a) Só poderá facerse uso da palabra previa autorización da Presidencia, ou só poderá ser interrompida pola Presidencia para indicarlle que se centre no asunto da orde do día obxecto de debate, para chamalo á orde, e para retirarlle a palabra por ter transcorrido o tempo fixado para a intervención. A/o Presidenta/e velará por que todas as intervencións respecten a duración das quendas de palabra. b) O debate comezará coa exposición do asunto, a cargo dalgún membro da Comisión Informativa que a ditaminase, e nos demais casos, dalgún dos membros da Corporación que subscriban a proposición ou moción ou polo Voceiro/a do Grupo político, por tempo máximo de cinco minutos. c) A continuación, con exclusión do grupo a que pertenza o/a propoñente e por orde inversa á importancia numérica do grupo, os grupos políticos e concelleiros/as non adscritos fixarán a súa posición política, por medio dos seus Voceiros/as ou outros/as concelleiros/as do grupo designados para tal fin, por tempo máximo de cinco minutos por cada grupo. Concluída a quenda de palabra, se algún dos grupos ou Concelleiros/as non adscritos o solicitase, procederase a unha segunda quenda, que se substanciará nos mesmos termos que a primeira, por tempo máximo de tres minutos por cada grupo. Terminadas as intervencións, a/o Presidenta/e dará por terminado o debate, que pechará cunha intervención do/a propoñente na que se limitará brevemente a ratificar ou modificar a súa proposta, e no seu caso, aceptar ou rexeitar as emendas formuladas por tempo máximo de dous minutos. A/o Presidenta/e poderá intervir en calquera momento do debate, así como pechar o debate definitivamente pasando á votación. Nos debates sobre a aprobación dos orzamentos e aqueles outros asuntos en que así se acorde por unanimidade da Xunta de Voceiros/as en atención á importancia e complexidade da proposta, a Presidencia outorgará un tempo superior, que será o dobre do establecido para o debate dos asuntos ordinarios salvo acordo unánime da Xunta de Voceiros/as. d) Finalizado o debate, procederase inmediatamente á votación, e proclamarase o acordo no sentido que corresponda. e) Quen se considere aludido por unha intervención poderá solicitar da Presidencia que se conceda unha quenda por alusións, por tempo máximo de dous minutos. A tal efecto, consideraranse alusións os xuízos de valor ou referencias persoais que afecten a calquera Concelleiro/a, en cuxo caso a intervención por alusións se producirá inmediatamente despois de concluír aquela que a motive. f) Os membros da corporación poderán, en calquera momento do debate, pedir a palabra para plantexar unha cuestión de orde, invocando ó efecto a normativa cuxa aplicación se reclama. A presidencia resolverá o que proceda, sen que por este motivo se entable debate algún. g) Durante o transcurso da sesión, a/o Presidenta/e poderá acordar interrupcións, ó seu prudente arbitrio, para permitir as deliberacións dos grupos por separado sobre a cuestión debatida ou para descanso nos debates.4.—Os funcionarios/as responsables da Secretaría e da Intervención poderán intervir cando fosen requiridos polo/a Presidente/a por razóns de asesoramento técnico ou aclaración de conceptos. Cando ditos funcionarios entendan que no debate se ten plantexado algunha cuestión sobre a que poida dubidarse da súa legalidade ou das repercusións orzamentarias do punto debatido, poderán solicitar á Presidencia o uso da palabra para asesorar á Corporación.1.—A/o Presidenta/e poderá chamar á orde a calquera membro da corporación, nos seguintes casos: a) Profira palabras ou verta conceptos ofensivos ao decoro da Corporación ou dos seus membros, das institucións públicas ou de calquera persoa ou entidade. b) Produza interrupcións ou de calquera forma altere a orde das sesións. c) Pretenda facer uso da palabra sen que lle teña sido concedida ou unha vez lle fose retirada.2.—Tras tres chamadas á orde na mesma sesión, con advertencia na segunda das consecuencias dunha terceira chamada, a/o Presidenta/e poderá ordenarlle que abandone o Salón de Plenos ou lugar onde se desenvolva a sesión, adoptando as medidas que considere oportunas para facer efectiva a expulsión.3.—Se durante a celebración da sesión se producise unha alteración da orde pública que impedise o normal desenvolvemento da sesión, a Presidencia poderá ordenar a suspensión da sesión. Se non se pode reanudar a sesión por persistir as circunstancias que deron lugar á suspensión, a Presidencia, oída a Xunta de Voceiros/as, poderá reanudar a sesión a porta pechada ou levantar definitivamente a sesión, convocando no prazo máximo de dez días unha nova sesión co carácter da anterior para o tratamento dos asuntos que quedasen pendentes. Sen prexuízo das causas de incompatibilidade establecidas pola lei, nos supostos en que algún membro da corporación deba absterse de participar na deliberación e votación dalgún asunto, deberán abandonar o seu asento mentres se discuta e vote o asunto, podendo quedar entre o público, salvo que a deliberación e votación teñan sido declaradas secretas, en que deberá abandonar o Salón. Cando se trate de debater a súa actuación como membro corporativo, terá dereito a permanecer no seu asento e defenderse.1.—Para os efectos do desenvolvemento das sesións e para definir o carácter das intervencións dos membros da Corporación, utilizarase a seguinte terminoloxía: a. Ditame, é a proposta sometida ao Pleno tras o estudo do expediente pola Comisión Informativa. Contén unha parte expositiva e un acordo para adoptar. b. Proposición, é a proposta que se somete ao Pleno relativa a un asunto incluído na orde do día que acompaña á convocatoria, sen ter sido previamente informado pola respectiva comisión informativa por razóns de urxencia debidamente motivada. Conterá unha parte expositiva ou xustificación e un acordo, así mesmo, a adoptar. Non procederá entrar a debater ni votar unha proposición sen que previamente sexa ratificada polo Pleno a súa inclusión na orde do día. c. Moción, é a proposta que se somete directamente a coñecemento do Pleno sen estar incluída na orde do día, finalizado o exame dos asuntos incluídos na parte resolutiva e antes de pasar ao estudo dos rogos e preguntas, cos seguintes requisitos. Poderá formularse por escrito ou oralmente, no que o Voceiro/a do grupo que a propón ou Deputado/a non adscrito xustificará a súa urxencia para a súa votación e, no seu caso, debate. d. Voto particular, é a proposta de modificación dun ditame formulada por un membro que forma parte da Comisión Informativa. Deberá acompañar ao ditame desde o día seguinte á súa aprobación pola Comisión. e. Emenda, é a proposta de modificación dun ditame ou proposición presentada por calquera membro da corporación, mediante escrito presentado á/ó Presidenta/e antes de iniciarse a deliberación do asunto indicado o seu carácter. As emendas poderán ser de supresión, de modificación, de adición e transaccionais e deberán adecuarse ao contido do ditame ou proposición presentada. Só se admitirá a súa formulación in voce cando teñan como finalidade emendar erros materiais, de feito, ou aritméticos. As emendas unha vez debatidas serán sometidas a votación a salvo aquélas que sexan rexeitadas polo/a propoñente inicial por ver a substituir ou desnaturalizar polo seu contido, a proposta recollida no ditame, proposición ou moción presentada, por non estar vinculada co seu obxecto principal. En tal caso, poderán ser presentadas como posible punto a incluir da orde do día da sesión que corresponda. f. Rogo, é a formulación dunha proposta de actuación dirixida a algúns dos órganos de goberno. Os rogos formulados no seo do Pleno poderán ser debatidos, pero en ningún caso sometidos a votación. Poden expor rogos todos/as os/as membros da Corporación, ou os grupos municipais a través dos seus voceiros/as. Os rogos poderán ser efectuados oralmente ou por escrito e serán debatidos xeralmente na sesión seguinte, sen prexuízo de que o poidan ser na mesma sesión que se formulen se a/o Presidenta/e o estima conveniente. O debate consistirá nunha intervención do propoñente, que disporá dun tempo máximo dun minuto para a exposición do rogo, e unha resposta da Presidencia ou deputada/o delegada/o da área corporativa a que se dirixa por un tempo de dous minutos para a súa consideración. g. Pregunta, é calquera cuestión exposta aos órganos de goberno no seo do Pleno. Poden expor preguntas todos os membros da Corporación, ou os grupos políticos municpais a través dos seus voceiros/as. As preguntas expostas oralmente no transcurso dunha sesión serán xeralmente contestadas polo seu destinatario na sesión seguinte, sen prexuízo de que o preguntado/a queira darlle resposta inmediata. A resposta oral ás preguntas non dará lugar a debate. As preguntas formuladas por escrito serán contestadas polo seu destinatario/a na sesión seguinte, sen prexuízo de que o preguntado queira darlle resposta inmediata.2.—Para garantir a operatividade e o correcto funcionamento corporativo, a presentación de mocións ou proposicións, estará limitada a un máximo de seis por sesión. Cada grupo político poderá presentar o número de mocións que lle correspondan en proporción ao seu número de concelleiros/as. O número resultante en caso de non ser esgotado no expediente da sesión de que se trate non poderá ser reasignado ou utilizado por outro grupo municipal ou concelleiro/a non adscrito/a. Cada Concelleira/o non adscrita/o poderá presentar o número de mocións que proporcionalmente lle corresponda en atención ao número máximo de mocións por cada sesión plenaria ordinaria e o número legal de concelleiras/os que compoñen a Corporación. No caso de mocións que sexan subscritas de xeito unánime con posterioridade á súa presentación, por todos os grupos políticos e concelleiras/os adscritos, seguirán a computar no número máximo que corresponda para cada sesión proporcionalmente a cada grupo municipal ou concelleira/o non adscrito/a. Previa consulta da Xunta de Voceiros/as, as formuladas en exceso poderán quedar sobre a mesa para a súa consideración na próxima sesión, ou ser retiradas polo grupo político ou concelleiro/a non adscrito propoñente. En caso de que o grupo político propoñente non se pronuncie sobre a preferencia no seu debate, repartiranse entre as sucesivas sesións por orde estrito de entrada. Corresponderá igualmente á Xunta de Voceiros/as a asistencia á/o Presidenta/e na proposta de inclusión na orde do día ou sometemento á consideración do pleno na seguinte sesión, ás mocións que sexan presentadas de xeito unánime por todos os grupos e concelleiros/as non adscritos/as no caso de que se teña acadado o seu número máximo por sesión. Fora do número máximo de mocións que podan ser formuladas para ser incluídas na sesión que corresponda nos termos expostos tan so poderán ser elevadas á consideración do pleno, mocións urxentes por razóns debidamente motivadas con carácter previo ao seu debate, debendo ser presentadas na secretaría xeral do concello ou no rexistro xeral con 24 horas de antelación. En caso contrario deberá ser tratadas na seguinte sesión plenaria. De xeito excepcional, polo voto favorable da maioría absoluta do número legal de membros da corporación poderán ser admitidas a trámite con inclusión na orde do día para debate e votación.3.—De igual modo, cada Grupo político poderá formular un máximo de catro rogos e preguntas por cada sesión plenaria, e unha cada concelleira/o non adscrito. Non se admitirán rogos nin preguntas que sexan reiterativos doutros formulados con anterioridade.1.—Finalizado o debate dun asunto, procederase á súa votación, que se exercerá polas/os Concelleiras/os de forma persoal e indelegable.2.—Antes de comezar a votación a/o Presidenta/e exporá clara e concisamente os termos da mesma e a forma de emitir o voto. O contido da proposta votarase integramente, sen prexuízo de que poidan ser obxecto de votación independente os diversos puntos que a compoñan a iniciativa dalgún dos Voceiros/as, Concelleiros/as non adscritos ou da Presidencia, sempre e cando o sentido dos acordos propostos resulte compatible.3.—Unha vez iniciada a votación non pode interromperse por ningún motivo. Durante o desenvolvemento da votación a/o Presidenta/e non concederá o uso da palabra e ningún membro corporativo poderá entrar no Salón ou abandonalo.4.—Terminada a votación ordinaria, a/o Presidenta/e declarará o acordado.5.—Inmediatamente de concluír a votación nominal, o/a Secretario/a computará os sufraxios emitidos e anunciará en voz alta o seu resultado, en vista do cal a/o Presidenta/e proclamará o acordo adoptado.6.—Proclamado o acordo, os grupos ou concelleiros/as non adscritos que non houberan intervido no debate ou que tras este tiveran mudado o sentido do seu voto, poderán solicitar da/o Presidenta/e unha quenda de explicación de voto, que poderá ser autorizado por tempo máximo de dous minutos.1.—Como regra xeral, a adopción dos acordos plenarios require da maioría simple dos membros presentes. Existe maioría simple cando os votos afirmativos son máis que os negativos.2.—Entenderase por maioría absoluta cando os votos afirmativos son máis da metade do número legal de membros da Corporación.1.—O voto pode emitirse en sentido afirmativo ou negativo, podendo os membros da Corporación absterse de votar. A efectos da votación correspondente considerarase que se absteñen os membros da Corporación que se ausentaron do salón de sesións unha vez iniciada a deliberación dun asunto e non estivesen presentes no momento da votación. No caso de que se houbesen reintegrado ao Salón de Sesións antes da votación poderán, desde logo, tomar parte da mesma.2. No caso de votacións con resultado de empate efectuarase unha nova votación, e se persistise o empate, decidirá o voto de calidade da/o Presidenta/e.3.—O voto é persoal e indelegable. As/os Concelleiras/os serán responsables do uso, coidado, custodia e intransferibilidade a terceiros dos dispositivos electrónicos, tarxetas, claves, contrasinais, e calquera outro dispositivo ou método técnico que autentique a súa personalidade nos sistemas de asistencia e votación telemática que se implanten.1.—As votacións poden ser ordinarias, nominais e secretas. a) Son ordinarias as que se manifestan por signos convencionais de asentimento, disentimento ou abstención. b) Son nominais aquelas votacións que se realizan mediante chamamento por orde alfabética de apelidos e sempre en último lugar a/o Presidenta/e e na que cada membro da Corporación, ao ser chamado, responde en voz alta «si», «non» ou «me absteño». c) Son secretas as que se realizan por papeleta que cada membro da Corporación vaia depositando nunha urna ou bolsa.2.—O sistema normal de votación será a votación ordinaria.3.—A votación nominal requirirá a solicitude dun grupo político aprobada polo Pleno por unha maioría simple en votación ordinaria.4.—A votación secreta só poderá utilizarse para elección ou destitución de persoas. O control e fiscalización polo Pleno da actuación dos demais órganos de goberno exercerase a través dos seguintes medios: a) Requirimento de presenza e información de membros corporativos que ostenten delegación. b) Debate sobre a actuación da Xunta de Goberno. c) Moción de censura á/ó Presidenta/e. e) Cuestión de confianza.1.—Todo membro da Corporación que por delegación da/o Alcaldesa/e ostente a responsabilidade dunha área de xestión, estará obrigado a comparecer ante o Pleno, cando este así o acorde, a petición da cuarta parte do número legal de membros corporativos, ao obxecto de responder as preguntas que se lle formulen sobre a súa actuación.2.—Solicitada a comparecencia mencionada no apartado anterior, a/o Presidenta/e incluirá o asunto na orde do día da próxima sesión ordinaria ou extraordinaria a celebrar pola Corporación, notificando ao interesado a data na que se celebrará a sesión en que deberá comparecer. Entre esta notificación e a celebración da sesión deberán transcorrer, polo menos, tres días.3.—As/os Concelleiras/os que por delegación da/o Presidenta/e ostenten a responsabilidade dunha área de xestión poderán solicitar voluntariamente a comparecencia prevista nos apartados anteriores.4.—No desenvolvemento das comparecencias seguirase a orde das intervencións establecidas para as sesións plenarias, intervindo o informante para dar resposta ás preguntas que lle formulen os diversos grupos políticos da Corporación. En ningún caso desta comparecencia poderá derivar a adopción de acordos sen cumprirse os requisitos regulamentarios.1.—De cada sesión a/o Secretaria/o estenderá acta na que se fará constar: a) Lugar de reunión, con expresión do nome do Municipio e local en que se celebra. b) Día, mes e ano. c) Hora en que comeza. d) Nome e apelidos da/o Presidenta/e, dos membros da Corporación presentes, dos ausentes que se escusaron e dos que falten sen escusa. e) Carácter ordinario ou extraordinario da sesión, e se se celebra en primeira ou en segunda convocatoria. f) Asistencia da/o Secretaria/o, ou de quen legalmente lle substitúa, e presenza do funcionario/a responsable da Intervención, cando concorra. g) Asuntos que examinen, opinións sintetizadas dos grupos ou membros da Corporación que interviñesen nas deliberacións e incidencias destas. h) Votacións que se verifiquen e no caso das nominais o sentido en que cada membro emita o seu voto. Nas votacións ordinarias farase constar o número de votos afirmativos, dos negativos e das abstencións. Farase constar nominalmente o sentido do voto cando así o pidan os/as interesados/as. i) Parte dispositiva dos acordos que se adopten. l) Hora en que a/o Presidenta/e levante a sesión.2.—De non celebrarse sesión por falta de asistentes, ou outro motivo, a/o Secretaria/o suplirá a acta cunha dilixencia autorizada coa súa firma, na que consigne a causa e nomes dos concorrentes e dos que houberen escusado a súa asistencia.1.—As actas das sesións do Pleno, da Xunta de Goberno, e das Comisións Informativas redactaranse en galego. Non obstante, a transcrición das intervencións realizarase de forma literal, na lingua cooficial en que fosen efectuadas.2.—A acta, unha vez aprobada polo Pleno, transcribirase no Libro de Actas, autorizándoa coas sinaturas da/o Presidenta/e e da/o Secretaria/o. O Libro de Actas, instrumento público solemne, confeccionarase sobre follas móbiles con medios mecánicos consonte ás seguintes regras: 1.ª Utilizarase, en todo caso, o papel numerado da Xunta de Galicia.2.ª O papel adquirido para cada Libro, que o será con numeración correlativa, farase constar na dilixencia da apertura asinada pola/o responsable da Secretaría, que expresará na primeira páxina as series, números e a data de apertura en que se inicia a transcrición dos acordos. Ao mesmo tempo cada folla será rubricada pola/o Presidenta/e, selada co da Corporación e numerada correlativamente a partir do número 1, independentemente do número do folio.3.ª Aprobada a acta, a/o Secretaria/o faraa transcribir mecanográficamente, por impresora de computador ou o medio mecánico que se empregue, sen emendas nin riscadas ou salvando ao final as que involuntariamente se produciren, ás follas correlativas seguindo rigorosamente a súa orde e facendo constar, ao final de cada acta por dilixencia, o número, clase e numeración de todos e cada un dos folios do papel numerado en que quedou estendida.4.ª Como garantía e seguridade de todas e cada unha das follas soltas, ata a encadernación, prohíbese alterar a orde numérica dos folios descritos na dilixencia de apertura, debendo anularse por dilixencia nos casos de erro na orde de transcrición ou no seu contido. Os últimos folios reservados serán anulados por dilixencia do Secretario/a cando non sexan suficientes para a transcrición íntegra da acta da sesión que corresponda, de forma que as actas non figuren parcialmente transcritas en libros distintos.5.ª Cando os folios reservados a un Libro se atopen xa escritos ou anulados, procederase á súa encadernación. En cada tomo estenderase dilixencia pola/o Secretaria/o, co “visto e prace” da/o Presidenta/e, expresiva do número de actas que comprende, con indicación da acta que o inicie e da que o finalice. Os Libros de Resolucións da/o Presidenta/e do Concello, ou de quen actúe pola súa delegación, confeccionaranse cos mesmos requisitos establecidos nos artigos anteriores. As actas das sesións da Xunta de Goberno transcribiranse e conservaranse de forma independente das do Pleno, pero con idénticas garantías que as deste. Igualmente, as resolucións presidenciais figurarán en soporte documental independente. A/o Secretaria/o custodiará os Libros de Actas, baixo a súa responsabilidade, nas dependencias do Concello de Poio e non consentirá que saian da mesma baixo ningún pretexto, nin aínda a requirimento de autoridades de calquera orde, salvo no caso de resolución xudicial firme. Estará obrigada/o a expedir certificacións ou testemuños dos acordos que o devandito Libro conteña cando así o reclamen de oficio as autoridades competentes. Exceptúase do disposto no parágrafo anterior a saída dos folios móbiles para a súa encadernación, polo tempo mínimo indispensable para tal labor, empregando de preferencia medios propios.1.—As sesións da Xunta de Goberno poderán ser constitutivas, ordinarias, extraordinarias e urxentes.2.—A Xunta de Goberno celebrará sesión constitutiva, a convocatoria da/o Presidenta/e, dentro dos dez días seguintes a aquel en que por resolución presidencial se designase os membros que a integran.3.—A Xunta de Goberno celebrará sesión ordinaria unha vez á semana, no día e á hora que se estableza por resolución presidencial ao inicio de cada mandato corporativo, do que se dará conta ao Pleno. Cando coincida en festivo, poderá cambiarse a súa data ou acumularse os asuntos á Xunta de Goberno da semana seguinte. En todo caso, entre unha sesión e outra non poderá transcorrer un tempo superior a quince días.4.—As sesións extraordinarias e sesións extraordinarias e urxentes terán lugar cando, con tal carácter, sexan convocadas pola/o Presidenta/e, que ostenta a competencia exclusiva para a súa convocatoria. Só poderán convocarse sesións extraordinarias e urxentes cando polo transcurso de prazos ou pola urxencia do asunto a tratar non poidan agardar á celebración da próxima sesión ordinaria ou extraordinaria.5.—A/o Presidenta/e poderá en calquera momento reunir á Xunta de Goberno cando estime necesario coñecer o seu parecer ou pedir a súa asistencia con anterioridade a ditar resolucións en exercicio das atribucións que lle correspondan.1.—As sesións da Xunta de Goberno axustaranse ao establecido para as sesións plenarias, coas seguintes particularidades: a) Entre a convocatoria e a celebración da sesión non poderán transcorrer menos de vinte e catro horas, salvo no caso das sesións extraordinarias e urxentes nas que, antes de entrar a coñecer os asuntos incluídos na orde do día, deberá ser declarada a urxencia por acordo favorable da maioría dos membros. b) As sesións da Xunta de Goberno non serán públicas, sen prexuízo da publicidade e comunicación ás Administracións Estatal e Autonómica dos acordos adoptados. Ademais, no prazo de dez días dende a súa aprobación deberá enviarse a todos os membros da Corporación copia da acta, literal ou en extracto. c) Para a válida constitución da Xunta de Goberno requírese a asistencia da maioría absoluta dos seus compoñentes. Se non existise quórum, constituirase en segunda convocatoria, unha hora despois da sinalada para a primeira, sendo suficiente a asistencia da terceira parte dos seus membros e en todo caso, un número non inferior a tres. d) A/o Presidenta/e dirixe e ordena ao seu prudente arbitrio os debates no seo da Xunta de Goberno. e) Nos casos en que a Xunta de Goberno exerza competencias delegadas polo Pleno, será preceptivo o previo informe da Comisión Informativa correspondente. f) As actas das sesións da Xunta de Goberno transcribiranse en libro distinto do das sesións do Pleno, coas mesmas formalidades.2.—A Xunta de Goberno nas súas reunións deliberantes non poderá adoptar ningún acordo, formalizándose o resultado das deliberacións, no seu caso, en forma de ditames.3.—Tanto nas sesións como nas reunións da Xunta de Goberno, a/o Presidenta/e poderá requirir a presenza de membros da Corporación non pertencentes á Xunta de Goberno, ou de persoal ao servizo da entidade, ao obxecto de informar no relativo o ámbito das súas actividades.4.—Cando a Xunta de Goberno exerza competencias delegadas por outros órganos ou que lle foran asignadas polas leis, adoptará os seus acordos mediante votación formal, segundo as normas establecidas no presente Regulamento para as sesións plenarias.1.—As Comisións Informativas, integradas exclusivamente por membros da Corporación, son órganos sen atribucións resolutorias que teñen por función o estudo, informe ou consulta dos asuntos que haxan de ser sometidos á decisión do Pleno e da Xunta de Goberno cando esta actúe con competencias delegadas polo Pleno, salvo cando haxan de adoptarse acordos declarados urxentes.2.—Igualmente informarán aqueles asuntos da competencia propia da Xunta de Goberno e da/o Presidenta/e, que lles sexan sometidos ao seu coñecemento por expresa decisión daqueles.1.—As Comisións Informativas poden ser permanentes e especiais.2.—Son Comisións Informativas permanentes as que se constitúen con carácter xeral, distribuíndo entre elas as materias que se someterán ao Pleno. O seu número e denominación iniciais, así como calquera variación das mesmas durante o mandato corporativo, decidirase mediante acordo adoptado polo Pleno a proposta da/o Presidenta/e, procurando, no posible, a súa correspondencia co número e denominación das grandes áreas en que se estruturen os servizos corporativos.3.—Son Comisións Informativas especiais as que o Pleno acorde constituír para un asunto concreto, en consideración ás súas características especiais de calquera tipo. Estas Comisións extínguense automaticamente unha vez que ditaminen ou informen sobre o asunto que constitúe o seu obxecto, salvo que o acordo plenario que as creou dispuxese outra cousa.1.—A Comisión Especial de Contas é de existencia preceptiva, e a súa constitución, composición e integración e funcionamento axústase ao establecido para as demais Comisións Informativas.2.—Corresponde á Comisión Especial de Contas o exame, estudo e informe de todas as contas, orzamentarias e extraorzamentarias, que deba aprobar o Pleno da Corporación, de acordo co establecido na lexislación reguladora da contabilidade das entidades locais. No acordo de creación das Comisións Informativas determinarase a composición concreta das mesmas, tendo en conta as seguintes regras: a) A/o Presidenta/e da Corporación é a/o Presidenta/e nato de todas elas; con todo, a presidencia efectiva poderá delegala en calquera membro da Corporación, que deberá formar parte da respectiva Comisión. b) Cada Comisión estará integrada de forma que a súa composición se acomode á proporcionalidade existente entre os distintos grupos políticos representados na Corporación. c) A adscrición concreta a cada Comisión dos membros da Corporación que deban formar parte da mesma en representación de cada grupo, realizarase mediante escrito do Voceiro/a do mesmo dirixido á/ó Presidenta/e, do que se dará conta ao Pleno. Poderá designarse, de igual forma, un/ha suplente por cada titular.1.—As Comisións Informativas celebrarán sesións ordinarias coa periodicidade que acorde o Pleno no momento de constituílas, nos días e horas que estableza a/o Presidenta/e da Corporación, ou a/o seu respectiva/o Presidenta/e, quen poderá así mesmo convocar sesións extraordinarias ou urxentes das mesmas. A/o Presidenta/e da Comisión, estará obrigado a convocar sesión extraordinaria cando o solicite a cuarta parte, polo menos, dos membros da Comisión. Na conformación da Orde do día, aplicarase o disposto neste Regulamento para a convocatoria dunha sesión do Pleno.2.—As sesións poden celebrarse no Salón de sesións do Concello de Poio ou noutras dependencias habilitadas para tal fin nos casos e con aplicación do réxime previsto no presente Regulamento para as sesións plenarias.3.—As convocatorias corresponden á/ó Presidenta/e da Deputación ou á/ó Presidenta/e da Comisión e deberán ser notificadas aos membros da Comisión ou, no seu caso, aos grupos municipais cunha antelación de dous días hábiles, salvo as urxentes. En todo caso, acompañarase a orde do día.4.—Se o día da convocatoria coincidise en festivo, estarase ao disposto para as sesións plenarias.1.—A válida celebración das sesións require a presenza da maioría absoluta dos compoñentes da Comisión, xa sexan titulares ou suplentes, en primeira convocatoria e un mínimo de tres membros en segunda convocatoria unha hora máis tarde.2.—A/o Presidenta/e dirixe e ordena, ao seu prudente arbitrio, respectando os principios xerais que rexen os debates plenarios, os debates da Comisión.3.—A/o Presidenta/e de cada Comisión poderá requirir a presenza, nas súas sesións, de persoal ou doutros membros da Corporación a efectos informativos. Ás sesións da Comisión de Facenda e Especial de Contas asistirá, en todo caso, o funcionario/a responsable da Intervención.4.—En todo o non previsto neste Regulamento ou na normativa vixente, aplicarase o disposto no marco normativo aplicable ao Pleno.1.—Ningunha Comisión poderá deliberar sobre asuntos da competencia doutra, a menos que se trate de problemas comúns nese caso poderá convocarse pola/o Presidenta/e da Corporación, a proposta dos das respectivas Comisións, unha sesión conxunta.2.—O ditame da Comisión poderá limitarse a mostrar a súa conformidade coa proposta que lle sexa sometida polos servizos administrativos competentes ou ben formular unha alternativa.3.—Os ditames aprobaranse sempre por maioría simple dos presentes, decidindo os empates a/o Presidenta/e con voto de calidade.4.—Os membros da Comisión desconformes co ditame aprobado por esta, poderán pedir que conste o seu voto en contra ou formular voto particular para a súa defensa ante o Pleno.5.—De cada sesión das Comisións Informativas levantarase acta, á que se acompañarán os ditames que fosen aprobados e os votos particulares que fosen formulados a aqueles.1.—Os ditames das Comisións Informativas teñen carácter preceptivo e non vinculante.2.—En supostos de urxencia, o Pleno ou a Xunta de Goberno poderá adoptar acordos sobre asuntos non ditaminados pola correspondente Comisión Informativa, pero, nestes casos, do acordo adoptado deberá darse conta á Comisión Informativa na primeira sesión que se celebre. A proposta de calquera dos membros da Comisión Informativa, o asunto deberá ser incluído na orde do día do seguinte Pleno con obxecto de que este delibere sobre a urxencia acordada, en exercicio das súas atribucións de control e fiscalización.1.—A Xunta de Voceiros/as é un órgano complementario non necesario, constituído polas/os Concelleiras/os que exerzan como voceiros/as de cada Grupo Municipal As/os concelleiras/os non adscritos, no caso de ser varios, designarán por unanimidade un representante na Xunta de Voceiros/as. En caso de non designar ningún, exercerá o posto a/o concelleira/o de maior idade. No caso de ser un só, formará parte da Xunta de Voceiros/as e será citado ás reunións que se celebren. As súas funcións son só consultivas, sobre os asuntos indicados neste Regulamento ou sobre calquera outro que o/a Presidenta/e queira someter á súa consideración.2.—A Xunta de Voceiros/as será presidida pola/o Presidenta/e ou por membro corporativo en quen delegue. Asistirán á mesma a/o Secretaria/o e o/a Interventor/a. O Concello de Poio e os seus concelleiros/as comprométense á promoción do uso da lingua galega no desenvolvemento do réxime de sesións dos órganos colexiados de goberno e complementarios aos que se refire o presente Regulamento e en xeral do funcionamento ordinario da Administración Municipal. A gravación das sesións dos órganos colexiados requirirá da previa prestación de conformidade por partes dos/as seus integrantes en documento de consentimento que será sometido a súa coformidade e sinatura con ocasión do inicio do mandato. O seu funcionamento deberá en todo momento preservar a imaxe do público e respectar a normativa en materia de protección de datos de carácter persoal vixente. Con tal finalidade as/os concelleiros velarán nas súas intervencións pola aplicación efectiva dos principios de calidade e proporcionalidade na difusión de datos persoais. A documentación que sexa elevada á consideración dun órgano colexiado susceptible de ser gravada pasando a formar parte dun arquivo audiovisual e no seu caso retransmitida a través de internet deberá ser previamente disociada de conformidade coa indicada normativa. En tanto non se desenvolvan ou modifiquen as previsións establecidas no artigo 46 da Lei 7/1985, de 2 de abril, de Bases do Réxime Local e o concello se dote dos medios técnicos axeitados, o desenvolvemento de sesións e a adopción de acordos a distancia por medios electrónicos e telemáticos dos órganos de goberno colexiados e complementarios aos que se refire o presente Regulamento, cando concorran as circunstancias ás que se refire o indicado artigo, levarase a cabo seguindo as seguintes regras mínimas: - Corresponde ao/á Presidente/a dos órganos colexiados afectados (Pleno, Xunta de Goberno Local, Comisións informativas, Xunta de Voceiros/as ) de forma motivada na convocatoria da sesión, a apreciación das circunstancias habilitadoras da aplicación do presente réxime de celebración de sesión e adopción de acordos por medios electrónicos ou telemáticos. - A acreditación da permanencia/situación en territorio español e identidade de cada unha/un das/os concelleiras/os levarase a cabo preferentemente mediante o acceso á sesión mediante os sistemas de identificación permitidos na sede electrónica e de forma supletoria, os habilitados no seu caso a través do perfil de rexistro na ferramenta de administración electrónica con que conte en cada momento o Concello de Poio. Neste último caso, a comprobación da identidade requirirá da utilización de medios adicionais de fe pública por notoriedade por parte da/o Secretaria/o quen en caso de dúbida poderá solicitar a exhibición de documentos oficiais de identificación. - A visibilidade e audio de todas/os concelleiras/as deberá asegurase durante todo o desenvolvemento da sesión. - Os/as concelleiros/as que opten por non participar na sesión a través de dispositivos electrónicos ou telemáticos deberán utilizar como espazo físico común o salón de plenos do concello, lugar no que se entenderá realizada para todos os efectos a sesión. - Para facilitar a seguridade xurídica da convocatoria e realización efectiva da sesión non se aceptará cambio de sistema de participación durante o seu desenvolvemento (físico e telemático). - No caso de que algún concelleiro/a perda a conexión durante o debate e votación dalún puntoda orde do día aplicarase o disposto no artigo 47.2º. d) da Lei 7/1985, de 2 de abril e artigo 100.2º do Real decreto2568/1986, de 28 de novembro, de organización, funcionamento e réxime xurídico das entidades locais (ROF) e entenderase que se abstén na votación No caso de que se perda a conexión e non se reincorpore, interpretarase que abandonou a sesión. - Para garantizar a publicidade das sesión de pleno as sesións serán retransmitidas en directo mediante a canle oficial da que dispoña o concello en cada momento. - No caso de que fose necesario porque así se teña solicitado a participación da cidadanía nalgunha das formas previstas no presente Regulamento para os efectos de identificación e acreditación de situación en territorio español seguirase as regras comúns aplicables a concelleiras/os. No caso de que a participación se realice mediante medios electrónicos e telemáticos, deberán facer constar expresamente tal circunstancia con indicación do dispositivo/dirección de correo electrónico para poder acceder á sesión. No prazo dun ano a partir da entrada en vigor do Regulamento deberase aprobar polo Pleno a Política de uso de linguas oficiais no Concello de Poio previa redacción e proposta de documento pola concellería delegada de área. Unha vez consensuado/oída a Xunta de Voceiros/as someterase á consideración da Comisión Informativa antes de ser incluída na sesión de pleno ordinaria que corresponda. Queda derrogado o Regulamento Orgánico Municipal aprobado con data 5 de decembro de 1995 (BOP de Pontevedra nº 3 de catro de xaneiro de 1996, modificado por acordo adoptado o 27 de decembro de 2012 (BOP nº 141 de 24 de julio de 2013). Este Regulamento publicarase no Boletín Oficial da Provincia e non entrará en vigor ata que transcorra o prazo previsto no art.65.2º da Lei 7/1985, de 2 de abril. Poio, 24 de novembro de 2020 O alcalde.